
PREDMET NABAVE – GEODETSKE USLUGE – ZA POTREBE PROJEKTIRANJE NOGOSTUPA UZ DRŽAVNU CESTU D219, NA PREDJELU ŠUĆA – PRIVIJA U GORNJIM GLAVICAMA

1. SADAŠNJE STANJE I ZADAĆE PROJEKTA 
SADAŠNJE STANJE

Predmet Projektnog zadatka je izrada projekte dokumentacije za izgradnju pješačkog nogostupa uz državnu cestu D 219 u mjestu Glavice Gornje na dionici od Šuice do Privije u duljini cca 2,60 km.

Cijeli zahvat se nalazi u katastarskoj općini Glavice.

Početak zahvata nalazi se u zaseoku Šuće na mjestu gdje završava izgrađeni nogostup. Kraj zahvata nalazi se neposredno prije križanja državne ceste D 219 i lokalne ceste za zaseoke Ivačići i Vučići u Glavicama Gornjim.

Važno je napomenuti da se kraj zahvata treba uklopiti u projekt nogostupa Privija – Han. Navedeni projekt nogostupa Privija – Han će naručitelj dostaviti odabranom izvoditelju nakon potpisa ugovora.
Sadašnje stanje na predmetnoj dionici pješačkog prometa je vrlo loše. Pješački promet se odvija bankinom širine cca 1 m ili samim kolnikom, te je sigurnost pješačkog prometa vrlo ugrožena.

Na većem dijelu promatranog zahvata državna cesta D 219 prolazi kroz naseljeno mjesto. Stambeni objekti se uglavnom nalaze s gornje strane ceste.

Odvodnja kolničkih i pribrežnih voda je rješena kao otvoreni sustav odvodnje i to preljevanjem voda preko bankina i betonskih pasica u okolni teren i rigolima širine 0.50 m i ispuštanjem u okolni terenili u već izgrađene kanale.

Na usjecima ne postoje nikakvi objekti i elementi zaštite pokosa.

ZADAĆE PROJEKTA

Projektom se predviđa izgradnja jednostranog nogostupa uz državnu cestu D 219 te bi se na taj način podigla razina sigurnosti odvijanja pješačkog prometa.

Pješački nogostup projektirati u skladu s planom razvoja lokalne samouprave.
Predviđena širina nogostupa je 1.20 (2.00) m s bankinom 0.50 m. Širinu nogostupa predvidjeti po dionicama na način da se sa zahvatom što manje ulazi u privatne posjede, te da se izbjegne rušenje postojećih ogradnih zidova. Posebnu pažnju treba posvetiti odvodnji kolnih i pribrežnih voda te je projektom treba predvidjeti ukoliko se izgradnjom nogostupa mijenja postojeći sustav odvodnje.

Na većem dijelu promatranog zahvata uz državnu cestu se nalaze obodni jarci ili betonski kanali koji služe za linijsko odvođenje kolnih i pribrežnih voda. Projektom se ne smije prekinuti kontinuitet kanala.

Kako se predviđenim nogostupom dijelom zadire u postojeće usjeke, projektom predvidjeti mjere, elemente i objekte zaštite pokosa usjeka.

Unutar zahvata prilaze parcelama projektirati prema svim stambenim jedinicama u širinama koje dozvoljavaju nesmetani ulaz prema izgrađenim objektima ili na način kako je to definirano u uvjetima izdanim od strane subjekta koji upravlja državnom cestom. Na prilazima projektirati prevaljene rubnjake standardnih dimenzija, uzdignutog ruba od završnog sloja asfalta maksimalno 3,0 cm s obje strane prilaza s po dva skošena rubnjaka radi ublažavanja denivelacije prilaza.
Projektnom dokumentacijom treba definirati i sve zahvate na propustima. Sanaciju cestovnih objekata projektirati da se preko njih zadrže svi elementi ceste (širine kolnika, rigoli, staze…) u punom profilu ispred i nakon objekta te predvidjeti način sanacije objekata.

Sve cestovne objekte na dionici potrebno je detaljno pregledati i definirati način sanacije i potrebna proširenja te riješiti ispuste iz propusta do recipijenta i projektirati uređenje ulijeva i izljeva iz propusta određenom vrstom obloge.

Projekt treba obuhvatiti i sve ostale elemente ceste na predmetnoj dionici, koji prethodno nisu posebno naglašeni. Projekt mora sadržavati sve podatke koji su potrebni za kvalitetno izvođenje predmetnih radova. 

Za cijelu dionicu potrebno je izraditi idejni i glavni projekt i ishoditi lokacijsku i građevinsku dozvolu sukladno važećoj zakonskoj i tehničkoj regulativi. 

Projektant je obavezan dostaviti naručitelju i specifikaciju građevinskog otpada koji se uklanja s gradilišta, razvrstanog po vrstama materijala i količinama svake vrste materijala. 

Svi projektanti su obavezi prije izrade ponude za izradu projektne dokumentacije obići predmetnu dionicu, te utvrditi sve relevantne činjenice i elemente za nuđenje navedenih usluga, te će se smatrati da njihova ponude uključuje sve radove i usluge potrebne za izradu kvalitetne projektne dokumentacije, bez obzira da li je to u projektnom zadatku posebno navedeno i naglašeno.

GEODETSKE USLUGE
2.1. Izrada odgovarajuće geodetske podloge u mjerilu 1:500 (1:200) 
Izraditi geodetsko snimanje trase i pojasa ceste za potrebe projekta. 

Potrebno je obaviti slijedeća mjerenja: 

Snimanje terena za mjerilo 1:500 (200) za potrebe projektiranja i 1:200 za specifične objekte u širini potrebnoj za projektiranje. Prema potrebi detaljno snimiti postojeće stanje već izvedenih objekata, a posebno kolne ulaze/prilaze. Obrada podataka snimanja. 

Izrada odgovarajuće geodetske podloge (topografski prikaz s uklopljenim katastarskim planom).

2.2 Izrada parcelacijskih elaborata 
Projektant treba izraditi parcelacijske elaborate, uključujući sve potrebne pripremne radove, preuzimanje i obnovu postojećeg operativnog poligonskog vlaka ili izradu poligonskog vlaka, snimanje granica katastarskih parcela, granica kulture s izradom skice izmjere, usklađenje zemljišno-knjižnog, katastarskog i stvarnog stanja i izradu prethodnih prijavnih listova, izlaganje uz pozivanje stranaka, prikupljanje potpisa stranaka na izvješće o utvrđivanju postojećih međa i drugih granica i novom razgraničenju, ishođenje suglasnosti da se stranke slažu s parcelacijom svojih nekretnina i kartiranje detalja, uklop osi objekta i širine profila, uklapanje detalja, kartiranje parcelacijske crte odnosno cestovnog zemljišta (poprečni presjek objekta i dodatni zemljišni pojas u dogovoru sa investitorom).U slučajevima kada postojeća cesta tj. cestovno zemljište nije provedeno u katastarskom i zemljišno-knjižnom operatu, a nalazi se dijelom ili cijelo u pojasu nove parcelacije, treba posebno iskazati površine katastarskih čestica koje se nalaze unutar cestovnog pojasa postojeće ceste (za koje će se u ime Hrvatskih cesta d.o.o. (izvan knjižni nositelj stvarnih prava) pokrenuti postupak za upis u zemljišne knjige, te posebno površine katastarskih čestica koje je potrebno otkupiti, a nalaze se izvan cestovnog pojasa postojeće ceste (projektirano stanje). U takvim slučajevima treba izraditi poseban prilog uz parcelacijski elaborat s tabelarnim i grafičkim prikazom u boji mjerila 1:1000. 

U postupak izrade parcelacijskih elaborata uključeno je i utvrđivanje definitivne crte parcelacije, izrada parcelacijskog plana, obračun površina i izrada abecednog popisa posjednika i vlasnika (s adresama, brojem kat. čestica, kulturom, površinom, izvlaštenom površinom, brojem zemljišno-knjižnog uloška, posjedovnog lista i rednim brojem iz prijavnog lista), izrada prijavnih listova posebno za katastar i posebno za zemljišnu knjigu, izrada identifikacije katastarskih i zemljišno-knjižnih ulaznih i novoformiranih (cijepanih) čestica u slučajevima kada se katastarsko stanje razlikuje od zemljišno-knjižnog stanja, iskolčenje parcelacijske crte na terenu trajnim oznakama, izradu popisa koordinata lomnih točaka parcelacijske crte i računanje elemenata iskolčenja parcelacijske crte s točaka poligonske mreže, kao i sve ostalo potrebno za izradu parcelacijskih elaborata sukladno pozitivnim zakonskim propisima. 

Za izrađene parcelacijske elaborate treba ishoditi potvrdu u nadležnom uredu za zaštitu okoliša, prostornog uređenja i graditeljstva, da su izrađeni u skladu s lokacijskom dozvolom. Projektant treba ishoditi ovjeru parcelacijskog elaborata u nadležnom Područnom uredu za katastar tj. Ispostavi kroz koji prolazi dionica ceste. Po izradi i ovjeri parcelacijskih elaborata projektant treba naručitelju isporučiti 6 (šest) primjeraka parcelacijskih elaborata za svaku katastarsku općinu posebno uvezati i propisno zapečatiti s abecednim popisom posjednika, prijavnim listom za katastar i zemljišnu knjigu, i ovjerenom kopijom parcelacijskog plana u boji, sa svim potrebnim prilozima. 
2.3 Izrada podloga za situaciju građevina
Za građevine i zahvate u prostoru koje nisu obuhvaćene parcelacijskim elaboratom, a predmet su projekta (cjevovodi i kabeli različitih namjena), potrebno je izraditi geodetsku situaciju na ortofotokarti s uklopljenim službenim katastarskim planom te je ovjeriti u nadležnom katastarskom uredu, sukladno čl. 27  stavak 2. Pravilnika o obveznom sadržaju i opremanju projekta građevina.
Geodetske usluge za potrebe projektiranja nogostupa na dionici, Šuća – Privija 
Stranica 1

